b'\n_START_ARTICLE_\nNeferkare I.\n_START_SECTION_\nIme\n_START_PARAGRAPH_\nIme Neferkare, ki pomeni Rejev Ka je lep, je samo na Abido\xc5\xa1kem seznamu kraljev. Na Torinskem seznamu je njegovo ime zaradi slabe \xc4\x8ditljivosti sporno. Nekateri egiptologi, med njimi Alan H. Gardiner, ime preberejo Aaka, drugi, med njimi J\xc3\xbcrgen von Beckerath, pa Neferka. Na obeh seznamih je omenjen kot neposredni naslednik faraona Seneda in predhodnik faraon Neferkasokarja.\n_START_SECTION_\nIdentiteta\n_START_PARAGRAPH_\nNeferkareja ne omenja noben vir iz njegovega obdobja. Z njim ni mogo\xc4\x8de povezati tudi nobenega Horovega imena. Egiptologi, med njimi Kim Ryholt, so prepri\xc4\x8dani, da je Neferkare/Neferka identi\xc4\x8den z redko potrjenim faraonom z imenom Sneferka, zadnjim iz Prve dinastije, ki se je tako imenoval zelo malo \xc4\x8dasa. Ryholt meni, da so ramze\xc5\xa1ki pisarji imenu (S)neferka pomotoma dodali simbol sonca in zanemarili dejstvo, da v Drugi dinastiji sonce \xc5\xa1e ni bilo predmet bo\xc5\xbeanskega \xc4\x8da\xc5\xa1\xc4\x8denja. Ryholt za primerjavo omenja kartu\xc5\xa1ni imeni Neferkareja II. z Abido\xc5\xa1kega seznama kraljev in Nebkareja I. s Sakarskega seznama kraljev._NEWLINE_Starogr\xc5\xa1ki zgodovinar Maneto Neferkareja I. imenuje N\xc3\xa9ferh\xc3\xaares in poro\xc4\x8da, da je med njegovo vladavino \xc2\xbbpo Nilu enajst dni tekel med\xc2\xab. Egiptologi domnevajo, da je s tem hotel povedati, da je med njegovo vladavino Egipt cvetel.\n_START_SECTION_\nVladanje\n_START_PARAGRAPH_\nEgiptologi Wolfgang Helck, Nicolas Grimal, Hermann Alexander Schl\xc3\xb6gl in Francesco Tiradritti so prepri\xc4\x8dani, da je Nine\xc4\x8der, tretji vladar Druge dinastije, nasledil kraljestvo, ki je trpelo zaradi prezapletene dr\xc5\xbeavne uprave in se zato odlo\xc4\x8dil, da ga bo razdelil in prepustil sinovoma (ali drugima sposobnima naslednikoma), ki bosta uspela obvladovati vsak svoj del kraljestva. Egiptologinja Barbara Bell je po drugi strani prepri\xc4\x8dana, da bila vzrok za delitev gospodarska katastrofa, morda lakota zaradi dolgotrajne su\xc5\xa1e. Razdeljeno kraljestvo naj bi se po prenehanju lakote ponovno zdru\xc5\xbeilo. Bellova se pri tem sklicuje na Kamen iz Palerma, na katerem poplave Nila v tem obdobju ka\xc5\xbeejo zelo nizke vrednosti. Bellino teorijo egiptologi izpodbijajo, ker je Bellova upo\xc5\xa1tevala samo meritve nilometrov v okolici Memfisa. Egiptolog Stephan Seidlmayer je popravil Belline izra\xc4\x8dune in dokazal, da so bile v tistem obdobju poplave normalne. Su\xc5\xa1a torej ni mogla biti vzrok za delitev kraljestva._NEWLINE_Na splo\xc5\xa1no velja, da je Neferkare delil prestol z nekim drugim vladarjem, vendar ni jasno, s kom. Kasnej\xc5\xa1i seznami kraljev, na primer Sakarski in Torinski, omenjajo kot Neferkarejeva neposredna naslednika faraona Neferkasokarja in Hud\xc5\xbeefo I. Na Abido\xc5\xa1kem seznamu so vsi omenjeni faraoni izpu\xc5\xa1\xc4\x8deni in se nadaljujejo z D\xc5\xbead\xc5\xbeajem, ki je identi\xc4\x8den s Kasekemvijem.'